Siunnersuummut oqaaseqaatit

**Oqaaseqaatit nalinginnaasut**

**1. Aallarniut**

Nunatsinni suliffeqarfiit, nunani allanit sulisorisanik attartortut, suliffeqarfik isumaqatigiissummik atsiugaqartoqartoq pillugu akileraartarnermut ingerlatsivimmut paasissutissanik tunniussaqartarnissaannut pisussaaffeqalernissaat siunnersuutigineqarpoq. Nalunaaruteqarnissamut pisussaaffigisaq nunanit allanit sulisartut Kalaallit Nunaanni sulianik isumaginninnerminni akileraaruteqartussaatitaanissaasa siuarsarnissaannut ilapittuutaassaaq.

**2. Siunnersuummi pingaarnerutitat**

Aningaasarsianit akileraarutit pillugit Inatsisartut inatsisaanni § 76, imm. 4-mik ilanngussaqarnikkut sulisorisanik atukkiussineq pillugu malittarisassiat Inatsisartut inatsisaat nr. 18, 26. juni 2017-imeersukkut ilanngunneqarput. Sulisorisanik atukkiussinermiipput sulisut nunatsinni suliffeqarfimmut inuttut suliaqarnermik isumagisaqarnissamut atorneqarsinnaasunngortitaanerini, aammalu suliffimmi tassani sulisuusut akuusutut ilaasutut ittuunerit. Sulisut pisumi tassani nunanit allanit sulisitsisuminnit atugarisatik attappaat. Akileraartarnermut tunngatillugu pingaartinneqarpoq, sulisut sulisitsisuiat tassaasoq nunatsinnit sulisitsisuiusoq.

Taamaattumik nunatsinni sulisitsisoq inunnut attartugarisaminnut akissarsianit akileraarutinik unerartitsinissamut pisussaaffeqarpoq. Danmarkimi sulisorisanik atukkiussineq pineqartillugu nunatsinnit suliffeqarfik sulisorisanik attartugaqartoq akileraarutinik unerartitsisussaanngilaq, takuuk aningaasarsianit akileraarutit pillugit Inatsisartut inatsisaanni § 76, imm. 4-mi naggat kingulleq. Akileraartitsinnginnermut tunngaviuvoq illugiilluni akileraarutinik unerartitsinissamik isumaqatigiissut.Isumaqatigiissut malillugu Danmark aamma Kalaallit Nunaat illugiillutik isertitanik akileraarutinik unerartitsinissamut pisussaaffeqarput, akileraarullu akileraartitsisussamut nuuttartussaavaat.

Akileraartarnermut ingerlatsiviup sanaartorfinnut il.il. arlalinnut nakkutilliinerminut atatillugu takusaanermi paasisimavaa, Kalaallit Nunaannut eqqortumik akileraarutinik akiliisoqarneq ajortoq. Ilaatigut nunatsinnit suliffeqarfiit suliffeqarfinnit Danmarkimeersunit imaluunniit nunanit allaneersunit suliffeqarfinnit, Danmarkimi pigisamittut ingerlatseqatigiiffeqartunit sulisartunik attartortarsimapput.

Unerartitsinissamik illugiilluni isumaqatigiissuteqarneq amerlasuutigut akileraartitsinermik akileeqqusisarnermik oqilisaataasunik kinguneqarpoq. Sulisorisanulli atukkiisarnermi eqqortumik akileraarutinik akiliisoqartanngikkaangat, tamanna akileraartarnermut ingerlatsivimmut, suliffeqarfinnut sulisartunullu pissutsit iluarsiiviginiarneranni allaffissornikkut annertuumik nammatassamik nassataqartarpoq. Tamatuma saniatigut ilisimasat amigaataaneri, aammalu akileraarutinik akiliisoqannginneq akileraarutinit iluanaarutinik annaasaqarnermik nassataqarsinnaapput.

Taamaattumik sulisorisanik atukkiinermik isumaqatigiissutinik nunanit allanit suliffeqarfinnik, ilanngullugit Danmarkimi aamma Savalimmiormiuni, suliffeqarfinnik isumaqatigiissuteqarfigisat pillugit, nunatsinni sulisitsisut paasissutissanik nalunaaruteqartarnissaat siunnersuutigineqarpoq. Inunnut suliassanut isumaginnittussatut attartugarisaminnut taakkununnga aningaasarsianik akiliuteqarnerup kingorna, imaluunniit sulisorisanik atukkiinissaq pillugu isumaqatigiissummik atsiuinerup kingorna, qaammatip tulliata 10-ani kingornatigut paasissutissat taakku pillugit nalunaaruteqarnissamut pisussaaffigisaq atuutilissaaq.

Nalunaaruteqarnernut siunertaq tassaavoq sulisorisanik atukkiinernut suliffeqarfinnut nunanit allaneersunut. akileraartarnermut ingerlatsiviup saaffiginnissinnaalernissaa, aammalu akileraarutinik uninngatitsisarneq pillugu malittarisassanik siunnersuinissaq. Paasissutissat aamma sanaartorfinnik il.il. akileraartarnermut ingerlatsiviup nakkutilliisarneranut atatillugu attuumassuteqartuupput, aammalu isumaqatigiissutinik il.il. assinginik pissarsiniarnissaq pillugu nalilersuinermut attuumassuteqarlutik.

Akileraartarnermik ingerlatsiviup ilitsersuineratut nalunaaruteqarneq qarasaasiakkut pissaaq. Sulisitsisut ullumikkut isertitanik A-nik nalunaaruteqartarnermut, aamma akileraarutinik A-nik akiliuteqarnissamut il.il. atugarisaanni nalunaaruteqartarnermut aaqqiissummi (Sulinal) nalunaaruteqartarnerup ilanngunnissaa naatsorsuutigineqarpoq.

Suliffeqarfiup nunatsinneersup qularutissaanngitsumik sulisorisanik atukkiinerup, pineqannginneranik aalajangiussaqarsimanera pinngikkaangat,nalunaaruteqarnissamut pisussaaffiusoq atuutissaaq. Taamaattorli nalunaaruteqartussatut pisussaaffigisamut nalunaarut pituttuisuussanngilaq, tassani sulisorisanik atukkiisoqarnerata imaluunniit taamaattoqannginneranut. Taamaalilluni pisumi sulisorisanik atukkiisoqarnersoq imaluunniit taamaattoqannginnersoq pillugu, suliffeqarfik nalornissuteqassappat akileraartarnermut ingerlatsivimmut nalunaaruteqartuassaaq. Taamaalilluni suleriaaseq tassaassariaqarpoq sulisitsisoq nalornissuteqaraangami nalunaaruteqartassalluni. Sulisorisanik atukkiinerunersoq akileraartarneq pillugu Inatsisartut inatsisaanni malittarisassiat malillugit pisuni ataasiakkaani nalilersuinikkut tunngaveqassaaq.

**3. Pisortanut aningaasaqarnermi aqutsisoqarnermilu kingunerisinnaasat**

Siunnersuut pisortat allaffissorneranni malunnaatilimmik annertunerusumik nassataqassanngitsoq naatsorsuutigineqarpoq. Sulisitsisut nalunaaruteqartarnerannik naleqqussaanissamut pisariaqartitsineq siunnersuummi naatsorsuutigineqarpoq, tamannalu ataasiartumik 250.000 kr.-nik aningaasartuutaanissaa naatsorsuutigineqarpoq.

Siunnersuut sulisorisanik atukkiinermi akileraarutinik akiliisitsiniarnermut, aamma kukkussutaasunik pinngitsoortitsiniarnermi akileraartarnermut ingerlatsivimmut periarfissanik pitsaanerusunik kinguneqassasoq naatsorsuutigineqarpoq, taamaalilluni allaffissornermi aningaasartuutit ikilineqassammata. Taamaattumik isertitat maannakkut missiliorneqarsinnaanngillat.

Siunnersuut uninngatitsinermi pisussaaffiup eqqortinneranut iluaqutaassasoq naatsorsuutigineqarpoq, aammalu Kalaallit Nunaanni sulisorisanik atukkiinernut sulisinneqartunut eqqortumik akileraarutinik akiliisinneqarnerannik kinguneqassalluni.

**4. Inuussutissarsiorfimmut aningaasaqarnermi aqutsisoqarnermilu kingunerisinnaasat**

Siunnersuut nalunaaruteqarnernut attuumassuteqartunik killilimmik suliffeqarfinnut annertunerusumik allaffissornerulernermik kinguneqassaaq.

Sulisitsisut suleriaasianni pioreersuni ilanngunneqarsinnaasunik pisariunngitsumik nalunaaruteqarnissaq pingaartinneqarpoq. Taamaattumik suliassaq killeqartoq naatsorsuutigineqarpoq, taamaattorli nunanit allanit sulisorisanik atukkiinerup annertussusia apeqqutaassalluni.

**5. Pinngortitamut, avatangiisinut inuillu peqqissusaannut kingunerisinnaasat**

Siunnersuut pinngortitamut, avatangiisinut inuillu peqqissusaannut kinguneqarnissaa naatsorsuutigineqanngilaq.

**6. Innuttaasunut kingunerisinnaasat**

Siunnersuut innuttaasunut kinguneqarnissaa naatsorsuutigineqanngilaq.

**7. Kingunerisinnaasat pingaaruteqartut allat**

Siunnersuut tamakku saniatigut annertuunik allanik kinguneqarsinnaanera naatsorsuutigineqanngilaq.

**8. Oqartussaasuni aamma kattuffinni il. il. tusarniaanerit**

Siunnersuut piffissami x. xxx 2024-mit x. xxx 2024-mut ataani taaneqartuni tusarniaassutaasimavoq: Sulisitsisut (Grønlands Erhverv (GE)), Sulinermik Inuussutissarsiuteqartut Kattuffiat (SIK), NUSUKA, Deloitte, Grønlands Revisionskontor, BDO, PWC, BK Revision, Nunatsinni Advokatit.

Siunnersuut Naalakkersuisut tusarniaassutigisanut nittartagaanni, naalakkersuisut.gl-imiittumi tamanut saqqummiunneqarsimavoq.

Tusarniaanermut allakkamut ilanngussaq 2 innersuutigineqarpoq.

**Siunnersuummi aalajangersakkanut ataasiakkaanut oqaaseqaatit**

*§ 1-imut*

§ 30 b-mi ilassutaasumi siunnersuutigineqarpoq, tassunga suliffiutimini nunanit allanit, ilanngullugit Danmarkimit imaluunniit Savalimmiunit suliffeqarfinnit sulisorisanik atukkiussinerunersut suliffeqartitsisup nalunaaruteqartarnissaata ilanngunnissaa siunnersuutigineqarpoq.

Aalajangersakkami imm. 1-imi kikkut nalunaaruteqarnissamut pisussaaffeqarnerat, suut nalunaarutigineqassanerat, aammalu qaqugukkut nalunaaruteqartoqassanersoq aalajangersarneqarput.

Suliffeqarfiup nalunaaruteqarnissamut pisussaaffeqartup isumaqatigiissummik atsiugaqarfigisap suliffeqarfiup nunanit allaneersup, ilanngullugillu Danmarkimeersup imaluunniit Savalimmiuneersup aqqa, taassumalu nalunaarsugaanerata normua nalunaarutigissavai. Danmarkimi suliffeqarfik pineqartillugu tamanna tassaassaaq taassuma CVR-normua.

Inunnut sulisussatut attartorneqartunut taakkununnga akissarsianik akiliisoqarnerata, imaluunniit sulisorisanik atukkiussinerit pillugit isumaqatigiissutip atsiornerata kingornatigut qaammammi kingusinnerpaamik 10-anni paasissutissat nalunaarutigineqassapput. Inunnut suliassanut attartugarisanut taakkununnga akissarsianik akiliuteqarfinnut qaammatinut ataasiakkaanut taakkununnga nalunaaruteqarnissamut pisussaaffigisaq atuuppoq.

Nalunaaruteqarnerup qanoq pissaneranik akileraartarnermut ingerlatsivik innersuusseqqullugu pisussaaffilerneqassaaq. Tamanna assersuutigalugu paasissutissat qarasaariakkut nalunaaruteqarnissamut immersugassamik atuinikkut nalunaarutaasarnissaasigut aalajangiiffigineqarsinnaavoq.

Aalajangersakkami imm. 2-mi nalunaarutip pisussaaffiunera atuutissasoq erseqqissaavigineqarpoq, taamaattorli nalunaaruteqarnissamut pisussaaffeqartoq qularutissartaqanngitsumik nassuiaanermik ilaqartillugu sulisorisanik atukkiussinerup pineqannginnera aalajangiusimassappagu atuutissanngilaq. Sulisorisanik atukkiussaqarnermik nalilersuineq pillugu aningaasarsianit akileraarutit pillugit Inatsisartut inatsisaanni § 76, imm. 4 innersuutigineqarpoq, ilaallutik inatsimmut oqaasertaliussat, aammalu akileraartarnermut ilanngaatit pillugit akileraartarnermut ingerlatsiviup ilitsersuutaa.

Taamaattumik sulisorisanik atukkiussinermik pisoqannginneranik pisarialittut qularutissartaqanngitsumik nalunaaruteqarnissamut pisussaaffeqartoq aalajangiisimassappat nalunaaruteqartoqassaaq. Taamaattorli sulisorisanik atukkiussineq pillugu apeqqummut nalunaarut pituttuisuunngilaq.

Aalajangersakkami imm. 3-mi inunnik sulisorisanik attartugarisanut taakkununnga nalunaaruteqartussatut pisussaaffilik taanna akileraarutinik akiliisitsisimassappat, siunnersuutigisatut § 30 a-mi nalunaaruteqarnissamut pisussaaffigisap atuutissannginnera aalajangersarneqarpoq.

Taamaalilluni Danmarkimi suliffeqarfimmit sulisorisanik atukkiussineq pineqarpat, imaluunniit Savalimmiunit nunanit allanilluunniit suliffeqarfinnit sulisorisanik atukkiussineq pineqarpat, aammalu inunnit sulisorisanik attartugarisanut akissarsianit nalunaaruteqarnissamut pisussaaffeqartoq, akileraarutinik akiliisitsisimanngippat aalajangersagaq atorneqassaaq, takuuk § 76, imm. 4. Taamaattorli siunnersuummi imm. 3-mit malitsigisaasutut nalunaaruteqarnissamut pisussaaffeqartup qularutissartaqanngitsumik sulisorisanik atukkiussaqanngitsoq aalajangiiffigisimappagu, nalunaaruteqarnissamut pisussaaffeqartoqassanngilaq.

*§ 2-mut*

Imm. 1-imut

Aalajangersagaq 1. januar 2025 aallarnerfigalugu atuutilernissaa siunnersuutigineqarpoq.

Imm. 2-mut

Aammattaaq ulloq taanna sioqqullugu, taamaattorli 2025-mi suli ingerlanneqartumut sulisorisanik atukkiussineq pillugu isumaqatigiissutinut aalajangersakkap atuunnissaa siunnersuutigineqarpoq. Assersuutigalugu taamaalilluni isumaqatigiissut ulloq 1. november 2024-mi atsiorneqarsimassappat nalunaaruteqarnissamut pisussaaffeqartoq 2025-mi, aningaasarsianit akileraarutit pillugit inatsimmi § 76, imm. 4-mi ilaasuni, inunnik sulisoqarpat nalunaaruteqassaaq.

**Ilanngussaq 1**

|  |
| --- |
| **Siunnersuut inatsimmut atuuttumut sanilliullugu** |
| *Oqaasertaa atuuttoq* | *Siunnersuut* |
|  | **§ 1**Akileraaruserinermik ingerlatsineq pillugu Inatsisartut inatsisaat nr. 11, 2. november 2006-imeersumi, takuuk Akileraaruserinermik ingerlatsineq pillugu Inatsisartut inatsisaat pillugu Namminersorlutik Oqartussat nalunaarutaat, kingusinnerpaamik Inatsisartut inatsisaat nr. 65, 20. november 2023-meersumi allanngortinneqartumi makkuninnga allannguuteqartoqarpoq: |
|  | **1.** § 30 a-p kingorna inissinneqassaaq:” **30 b.** Kikkulluunniit suliffimmi inunnik pissutsini, aningaasarsianit akileraarutit pillugit Inatsisartut inatsisaanni § 76, imm. 4-mi ilaasuni, atorfeqartitsisimasut, imaluunniit inunnut suliffeqartitanut taakkununnga akissarsisitsisimasut sulisorisanik atukkiussineq pillugu isumaqatigiissutip atsiornerata kingornatigut ukiumi qaammammi tulliuttumi, kingusinnerpaamik 10.-anni, sulisorisanik atukkiussinermik isumaqatigiissutip atsiorneqarfiani suliffeqarfiup nunani allaneersup, ilanngullugu Danmarkimi imaluunniit Savalimmiormiuni suliffeqarfiup suunera pillugu paasissutissanik akileraartarnermik ingerlatsivimmut nassiussaqassaaq, ilaassallutik suliffeqarfiup inuussutissarsiorfittut nalunaarsugaanerata normua pillugu paasissutissat. Paasissutissat akileraartarnermik ingerlatsiviup innersuussutaata ilusaatut qarasaasiakkut tunniunneqassapput. *Imm. 2.*  Taamaattorli imm. 1-imi pisussaaffigisaq atuutissanngilaq nalunaaruteqarnissamut pisussaaffeqartoq, attuumassutilittut sianigisassanik ilanngussaqarnermigut aningaasarsianit akileraarutit pillugit Inatsisartut inatsisaanni § 76, imm. 4, oqaaseqatigiit 1-2-mi nassuiarneqartutut sulisorisanik atukkiussinerit pineqannginnerat aalajangiussimappagu. Imm. 1 malillugu nalunaaruteqarneq nalunaaruteqarnissamut pisussaaffeqartup kingusinnerusukkut akileraartarnermut ingerlatsivimmut sulisorisanik atukkiussineq pillugu pineqannginneranut akornusiinngilaq. *Imm. 3.* Siuliani imm. 1 aamma 2 malillugit nalunaaruteqarnissamut pisussaaffigisaq aningaasarsianit akileraarutit pillugit Inatsisartut inatsisaanni § 76, imm. 4, oqaaseqatigiit 1-2 malillugit inunnut suliffeqartitanut taakkununnga akissarsianit nalunaaruteqarnissamut pisussaaffilik akileraarusiisimagaangat atuutissanngilaq. |
|  | **§ 2**Inatsisartut inatsisaat 1. januar 2025-mi atuutilissaaq, aammalu ukioq isertitaqarfiusoq 2025 aallarnerfigalugu atuuppoq, taamaattorli takuuk imm. 2. |

**Ilanngussaq 2**

**Tusarniaanermi akissuteqaatit**

Siunnersuut pillugu tulliuttunit tusarniaanermi akissutit tiguneqarput:

Tusarniaanermi suliami ilaasut tulliuttut oqaaseqaaseqarlutik tusarniaanermi akissuteqarput siunnersuummut uunga: xxx

Ataani tusarniaanermi suliami ilaasut oqaaseqaatai immikkoortut pingaarnerit nalinginnaasumik allannilerlugit allanneqarput, Naalakkersuisunit oqaaseqaatit *uingasumik* allanneqarlutik.